**TIF Seniorfodboldafslutning 2010/2011**

Resultatmæssigt var det en hård sæson for seniorafdelingen i Tjørring IF. Det startede med 3 herreseniorhold og 2 dameseniorhold. Herrernes Serie 5 blev trukket, inden vi kom i gang, mens både Serie 1 og 2. Division måtte se nedrykningen i øjnene. På damesiden sluttede Serie 2 holdet midt i rækken, mens Serie 1 holdet egentlig var rykket ned men alligevel med nød og næppe bevarede sin plads i Serie 1.

På trods af disse kedelige resultater, var humøret højt til lørdagens afslutningsarrangement. Det er lige i Tjørring-ånden; det sociale, kammeratskab og sammenholdet står øverst på dagsordenen, hvilket et par nedrykninger ikke kan lave om på.



**Sæsonen sluttede med pokaluddeling**

Traditionen tro var det tid til at uddele pokaler for årets præstationer på herresiden, damerne udsatte deres uddeling med et halvt år:

* Årets Talentpokal hos U-19 blev tildelt Daniel Karui Saemala
* Årets Fidus hos U-19 blev tildelt Nikolaj Corns
* Årets Spiller hos serie 1 blev tildelt Dan Larsen
* Årets Figo hos serie 1 blev tildelt Simon Møller
* Årets Fidus (valgt af spillerne selv) blev tildelt Glenn Poulsen
* Årets Erindringspokal blev tildelt Stefan Schiermer
* Årets Fund blev tildelt Niclas Jagd Nielsen
* Årets Spiller blev tildelt Danusan Srithanran

Tillykke til alle prismodtagere - det er velfortjent.

**Næste sæson**

Vi ses til den nye sæson, med opstart tirsdag den 12. juli 2011 kl. 18:30. I den kommende sæson forventes det at der stilles med 3 herrehold i henholdsvis Serie 6/5, Serie 2 og Danmarksserien. Første opgave bliver 1. runde i Ekstra Bladet Cup i midten af uge 32, lodtrækningen bliver foretaget på fredag.

Anders Larsen  
/26-06-2011/

